KIRJALLINEN KYSYMYS P-2955/02 esittäjä(t): Charlotte Cederschiöld (PPE-DE) komissiolle. Tietojen säilyttäminen.



Virallinen lehti nro 155 E , 03/07/2003 s. 0067 - 0068



KIRJALLINEN KYSYMYS P-2955/02 esittäjä(t): Charlotte Cederschiöld (PPE-DE) komissiolle (15. lokakuuta 2002) Aihe: Tietojen säilyttäminen Tietoverkkorikollisuutta koskevassa Euroopan neuvoston yleissopimuksessa potentiaalisten todisteiden suojeleminen perustuu data preservation -tyyppiseen tietojen säilyttämiseen (tietyt tiedot, jotka ovat jo palveluntuottajan hallussa), eikä data retention -tyyppiseen tietojen säilyttämiseen (rutiininomainen suurien tietomäärien tallentaminen). Tätä ovat tukeneet kaikki Euroopan unionin jäsenvaltiot sekä muun muassa USA ja Japani. Katsooko komissio, että on viisasta mennä pidemmälle kuin mitä yleissopimuksessa määrätään ennen kuin se on edes tullut voimaan? António Vitorinon komission puolesta antama vastaus (21. marraskuuta 2002) Arvoisa parlamentin jäsen kysyy, katsooko komissio viisaaksi käyttää perusteellisempaa teleliikennetietojen säilytysmenetelmää kuin määrätään tietoverkkorikollisuutta koskevassa Euroopan neuvoston yleissopimuksessa ennen kuin yleissopimus on edes tullut voimaan. Yleissopimuksessa määritellään tietoverkkorikollisuuden vastaista kansainvälistä yhteistyötä koskevat erityisvaatimukset. Lisäksi siinä annetaan teleliikennetietojen säilyttämistä koskevia velvoitteita, mutta samalla sallitaan sopimusosapuolten toteuttavan vapaasti muita tarvittavia rikollisuudentorjuntatoimia. Euroopan ihmisoikeussopimuksen 8 artiklan mukaisesti jokaisen teleliikennetietoja säilyttävän jäsenvaltion on todistettava, että yleistä etua ei voida turvata yksityisyyden suojaa vähemmän loukkaavin keinoin, kuten säilyttämällä vain tietyt tiedot. Komissio pyrkii kaikin keinoin varmistamaan, että tietosuojaoikeudet ja yksityisyyden suojaa koskevat oikeudet ovat sopusoinnussa lainvalvontaviranomaisten tarpeiden kanssa. Komissio pitää erityisen suotavana, että kaikissa jäsenvaltioissa olisi teleliikennetietojen säilyttämistä koskeva yhdenmukainen ratkaisumalli. Näin voitaisiin täyttää sekä suhteellisuusperiaatteen että tehokkuuden vaatimukset sekä välttää se, että lainvalvontaviranomaiset ja Internet-yhteisö joutuisivat toimimaan teknisesti ja oikeudellisesti epäyhtenäisessä ympäristössä. Teleliikennetietojen säilyttämistä on käsitelty tietojärjestelmien turvallisuutta ja tietokonerikollisuutta koskevassa komission tiedonannossa (Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle Turvallisempaan tietoyhteiskuntaan tietojärjestelmien turvallisuutta parantamalla ja tietokonerikollisuutta ehkäisemällä eEurope 2002)(1). Siinä komissio tähdentää, että teleliikennetietojen säilyttämisen mutkikkaaseen kysymykseen olisi löydettävä hyvin perusteltu ja oikeasuhtainen ratkaisu, jossa otetaan tasapuolisesti huomioon eri osapuolten edut ja asiaa koskevat perusihmisoikeudet. Tavoite voidaan saavuttaa vain yhdistämällä julkisen hallinnon, alan yritysten, tietosuojaviranomaisten ja muiden käyttäjäosapuolten asiantuntemus ja osaaminen. Tiedonannon jälkeen komissio on käynnistänyt tietokonerikollisuutta koskevan foorumin linjoihin perustuvan laajan keskustelun, johon ovat osallistuneet neuvosto, parlamentti ja monet muut osapuolet. Koska keskustelu on vielä kesken, komissio katsoo ennenaikaiseksi tehdä päätelmiä siitä, onko EU:ssa tarvetta antaa asiaa koskevaa lainsäädäntöä. (1) KOM(2000) 890 lopullinen.